Document ID: 31981R1223

*****
ΚΑΝΟΝΙΣΜΟΣ (ΕΟΚ) αριθ. 1223/81 ΤΗΣ ΕΠΙΤΡΟΠΗΣ
της 7ης Μαΐου 1981
περί τροποποιήσεως του κανονισμού (ΕΟΚ) αριθ. 1470/68 «περί της λήψεως και αναγωγής δειγμάτων καθώς και του προσδιορισμού της περιεκτικότητας σε έλαιο, σε ξένα σώματα και σε υγρασία των ελαιούχων σπόρων»
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 3454/80 (2), και ιδίως το άρθρο 26 παράγραφος 3 και το άρθρο 27 παράγραφος 5,
Εκτιμώντας:
ότι ο κανονισμός (ΕΟΚ) αριθ. 1470/68 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 72/77 (4), καθορίζει το μέγιστο βάρος της παρτίδας που χρησιμοποιείται σαν βάση για τις εργασίες που προβλέπονται στο άρθρο 33 του κανονισμού (ΕΟΚ) αριθ. 1204/72 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 22/81 (6)· ότι, όσον αφορά τους κραμβόσπορους, τους γογγυλόσπορους και τους ηλιανθόσπορους, οι διοικητικές εμπορικές χρήσεις απαιτούν ανάλυση που να αφορά παρτίδα μεγαλύτερου βάρους· ότι πρέπει, ως εκ τούτου, να τροποποιηθεί το μέγιστο βάρος της παρτίδας για τους εν λόγω σπόρους καθώς και εκείνο του ολικού δείγματος που χρησιμεύει στην ανάλυση των κραμβοσπόρων και γογγυλοσπόρων·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΟΚ) αριθ. 1470/68, προστίθενται οι ακόλουθοι παράγραφοι:
«6. Κατά παρέκκλιση από τις διατάξεις του παραρτήματος Ι, το μέγιστο βάρος της παρτίδας που αναφέρεται στα σημεία 2.1, 2.2, 5.1, 5.2, 5.3 και 6.4 περιορίζεται σε 500 τόνους για τους κραμβόσπορους και γογγυλόσπορους και σε 1 000 τόνους για τους ηλιανθόσπορους.
7. Κατά παρέκκλιση από τις διατάξεις του παραρτήματος Ι, το βάρος του ολικού δείγματος που αναφέρεται στο σημείο 6.4 περιορίζεται σε 100 χιλιόγραμμα για τους κραμβόσπορους και γογγυλόσπορους.»
Άρθρο 2
Ο παρών κανονισμός αρχίζει να ισχύει την τρίτη ημέρα που ακολουθεί εκείνη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 7 Μαΐου 1981.

Labels: 3
17